Р Е Ц Е Н З И Я

от доц. д-р Мира Николаева Маркова, преподавател в катедра „Етнология” при Историческия факултет на СУ „Св. Климент Охридски“ за дисертационен труд на тема: Миграция от град към село: етноложко изследване по примери от България, Словакия и Белгия

автор: Петя Валентинова Димитрова, за присъждане на образователна и научна степен „доктор”

Предложеният за защита дисертационен труд поставя в центъра на изследователския интерес на Петя Димитрова миграционни движения от град към село доколкото началото на XXI век поставя с огромна актуалност въпроса за съвременната промяна в начина на живот в резултат на вътрешна миграция в посока село. Миграционните процеси, обект на авторовия интерес са разгледани в три модела: български, словашки и белгийски. Като отделните модели винаги са насочени към проблематиката на т. нар. обратна миграция. Фокус на изследването е и търсена съпоставка с европейските тенденции в тази посока.

Дисертационният труд се състои от увод, три глави, разделени на параграфи, заключение, библиографска справка, с отделени онлайн ресурси и приложения, с общ обем 269 страници. Библиографската справка включва 137 единици като показва много добро познаване на литературата и дигиталните ресурси по проблема. Текстът на дисертационния труд е онагледен с 40 авторови фотографски колажа и 1 оригинална таблица в заключението.

Целтана настоящото дисертационно изследване е да проследи и анализира тенденциите и мотивите за осъществяване на изследвания процес преди неговото начало и след това. В тази посока целта е да се потърсят общи фактори в България, Словакия и Белгия като се постави акцент върху българският пример. Постигането на основната цел е свързано с решаването на 4 задачи, коректно формулирани от авторката. Според мен задачите са решени успешно, а критичният прочит на дисертационния труд доказва, че основната цел е изпълнена. Докторантката Петя Димитрова предлага оригинален продукт. Постигнат е баланс между теоретичната рамка и емпиричното изследване. Проявена е прецизност при боравенето с използвана информация от изворите. Дисертацията се отличава с ясна методологическа рамка, добра структура и яснота на предлаганите внушения. Предвид спецификата на предложеното изследване, Петя Димитрова умело съчетава методите на етнологията, антропология на потреблението, социална психологията и антропология на ландшафта, което свидетелства за широта на познанието и изграден специфичен научен профил. Навсякъде в дисертационния труд анализът на данните е коректен и използван по предназначение. Добросъвестно е цитирането на източниците и литературата като това не се прави самоцелно, а е хармонично вплетено в структурата на изложението.

**Първа глава** представя избраният от докторантката теоретичен модел. Изяснени са основните понятия. Очертан е профилът на информаторите, които с охота се впускат в дебати по проблемите на идентичността, инспирирана от нов модел на потребление, водещ до нов начин на живот. Докторантката използва и лично проведени интервюта, за да докаже с емпиричен материал теоретичните постановки и да достигне до извода, че промяната в начина на живот чрез миграция е осъзнато действие, което не е еднократен акт, а търпи развитие. Проследяването на процесите в ръзвитие е еидн от приносите на този дисертационен труд.

**Втора глава** се фокусира върху преселниците и селската среда в преход. Докторанката въвежда седем ключови предпоставки за миграцията и основава своя текст върху развитието и съпоставянето на тези предпоставки. Преселниците не градят идентичност на база локалност, защото се намират в постоянен преход. На тази база интересно е предаденото общуване, или липса на общуване между преселниците и местните жители. В процеса на анализираната миграция се осъществява преформулиране на себепознаването и себеизразяването на индивида като непълно изяснено, според мен, остава понятието „автентичност“ или по- скоро новото съдържание на това понятие, въведено от Петя Димитрова в резултат на проведения ситуационен анализ. Личи аргументацията от проведените дълбочинни интервюта, което показва изградено умение у Петя Димитрова да оценява предизвикателствата на етноложкия терен и добросъвестно да прилага резултатите от теренната работа.

Трета глава е озаглавена: Миграция от град към село с цел промяна начина на живот: примери от Желен, Зайежова и Валонски Брабант. В тази глава Петя Димитрова задълбочено анализира историите на хора, които са се преместили от градска в селска среда с цел водене на алтернативен начин на живот, характеризиращ се с практики като осъзнато потребление, домашно производство на храна и/или други продукти за бита, доброволчество, засилена връзка с природата и др. В резултат на направения анализ на различни терени и локални общности докторантката стига до извода, че такова животопроменящо решение се отразява във всекидневието на наблюдаваните от нея преселници, като на преден план се поставя въпросът за идентичността. Струва ми се, че изборът върху конкретните „екопроекти“ (според определението на докторантката) се нуждае от по- обстойна аргументация, за да не остава усещането за случаен избор. Разбира се, направените изводи в резултат на анализа могат да имат и по- широки обобщения, независимо от локалните параметри на всекидневието и изборите на изследваните носители на културата.

Поставените в тази глава проблеми повдигат въпроса за измерението на предложеното доброволчество, за ролята на т. нар. координатори, за измерението на общности, изградени на принципа на връзки и контакти, описан и анализиран от Петя Димитрова. Много интересен е и въпросът за ценностите, изповядвани от мигрантите в трите различни примера.

Петя Димитрова провежда успешно включено наблюдение, което е ценно за достоверността на информацията. При анализа на явлението бих препоръчала търсенето на дистанция за по- голяма убедителност на предлаганите заключения и изводи.

В заключението са обобщени и доразвити основните изводи. Авторката отново акцентира върху проведеното теренно етноложко проучване в три различни държави, което установява тенденциите и нагласите за алтернативен начин на живот, реализиран чрез миграция от град към село в началото на XXI век. Направен е опит за типология на миграцията на базата на трите изследвани модела. Всъщност Петя димитрова анализира три модела, които остават самостойни. Търсейки и разкривайки връзката между потребление и преселение, Петя Димитрова предлага иновативна за българската етноложка наука призма за анализ на вътрешната миграция от града към селото.

Чрез своя дисертационен труд Петя Димитрова се реализира като перспективен учен, със сериозен аналитичен потенциал, теоретична и практическа подготовка и умение за обосновка на предлаганите тези, които в съдържателен план се отличават с комплексност, оригиналност и прецизност. Петя Димитрова не се страхува да предложи решения по наболели въпроси като съдбата на българското село, като въпросът за личния избор на човека и зависимостта от системи и структури, които (в случая) мигрантът се стреми да отхвърли. В това именно е смисълът на приложната наука.

Поставя се аргументирано и въпросът за възможността за преминаване на социално установените модели и изграждането на нови модели, чрез по- първична адаптация към даденостите на екологичната ниша.

Предложеният дисертационен труд е балансиран, езикът е ясен, изказът точен, което показва убеденост на автора в предлаганите тези.

Отчитайки достойнствата на дисертацията „Миграция от град към село: етноложко изследване по примери от България, Словакия и Белгия” и спецификите при реализирането й, намирам за основателно да дам своята положителна оценка и да препоръчам на научното жури да присъди на Петя Валентинова Димитрова образователната и научна степен „доктор”.

София, 25. 06. 2022 г. Автор на рецензия:

доц. д-р Мира Маркова